  Туспуктэм: Ольга Козачёк Ольга Козачёк Корреспондент Наталия Сильвестрова 26-тӥ толсуре Ижкарын LADA e-Largus электромобильлэсь прототипсэ возьматӥзы. Ужрадэ ивортодэтъя «Удмуртия» агентстволэн корреспондентэз вуылӥз. Автомобилез адямиослы ветлон но, коммерческой фургон кадь но поттозы. « Россиысь мукет предприятиослэн алигес возьматэм ӵектосъёсынызы ӵошатыса, LADA e-Largus электромобильлэн тросэз ёзъёсыз асьме кунын поттэмын. Та машинаез поттыны кутсконын ик кулэ ёзъёс пӧлысь ӧжытсэ 50 процентсэ ачиз АВТОВАЗ но Россиысь ёзлюкет поттӥсь удыс сётоз » Максим Соколов, «АвтоВАЗ» акционер огазеяськонлэн кивалтӥсез Электромоторлэн кужымез 150 вал кужымъем луоз. Машиналэн батарейкаез 400 иськемлы тырмыны кулэ шуыса чаклало. Автомобиль панель вылын машиналэсь вань сӧзнэтъёссэ – зарядлэсь быдӟалазэ но мынон запасэз – чакланы луэ. Машиналэн ӝутонлыкез – 430 килограмм. 10 секунд ӵоже часкын 100 километрозь ӝоглыг басьтыны быгатэ. LADA e-Largus электромобильлэсь нырысетӥ партизэ 2023-тӥ арлэн кыкетӥ палараз поттыны малпало. 2024-тӥ арын машина поттонлэн быдӟалаез вузпӧрлэн кулэяськонэныз но кун юрттэт программаем герӟаськемын луоз. Фото: Ольга Козачёк « Машина поттонэз утён понна ми ар ӵоже ми АвтоВАЗ-лэн кивалтӥсьёсыныз, Россиысь промышленностья но вузкаронъя министерствоен кенешонъёс нуимы. Солы луыса предприятиын Лада Весталы ёзъёс поттон азинске <…> e-Largus поттон - со ужпӧрез азинтонлы эшшо одӥг вамыш. Милям туж бадӟым чакланъёсмы, кылсярысь, предприятиын индустри парк кылдытыны малпаськом » Александр Бречалов, Удмуртилэн тӧроез Удмуртилэн тӧроез пусйиз, элькунын зарядной инфрасӧзнэтез азинтонлы бадӟым саклык висъяськоз. Туннэ улосын 140 электромобиль пусъемын, 13 электрозарядной станциос ужало, азьланяз эшшо 40-лэсь трос пуктыны малпало. Тодэ вайытом, электрон ёзъёс вайыны луымтэен, 2022-тӥ арын южтолэзе автозавод ужзэ дугдытӥз. Берлогез ужез графикъя радъязы. 16-тӥ куартолэзе «Renault Россия» огазеяськонлэсь 100 процентсэ акциоссэ Москвалы, нош «АвтоВАЗлэсь» 67,69 процент акциоссэ «НАМИ» федерал кун унитарной предприятилы сётон сярысь тупанкылэз кинюртӥзы. 6-тӥ инвожое автозавод ньыль нуналъем ужан арняе потӥз. 4-тӥ гуыдрикошконэ «АвтоВАЗлэн» кивалтӥсез Максим Соклов LADA e-Largus поттонэ кутскыны малпанъёс сярысь вераз. Тегъёс: Ижавто Удмуртия Ижкар АлександрБречалов АвтоВАЗ  